2018. gada 14. augustā Noteikumi Nr. 501

Rīgā (prot. Nr. 38 3. §)

**Noteikumi par kārtību, kādā izmaksā kompensāciju uz militārajām mācībām iesauktajam rezerves karavīram un Latvijas pilsonim, kurš brīvprātīgi pieteicies dienestam Nacionālo bruņoto spēku rezervē, un kompensācijas apmēru**

Izdoti saskaņā ar

[Militārā dienesta likuma](https://likumi.lv/ta/id/63405-militara-dienesta-likums) [66. panta](https://likumi.lv/ta/id/63405-militara-dienesta-likums#p66) septīto daļu un 67.1 panta ceturto daļu

1. Noteikumi nosaka:

1.1. kārtību, kādā uz militārajām mācībām iesauktajam rezerves karavīram (turpmāk – rezerves karavīrs) izmaksā kompensāciju, un kompensācijas apmēru;

1.2. kārtību, kādā Latvijas pilsonim, kurš brīvprātīgi pieteicies dienestam Nacionālo bruņoto spēku rezervē, izmaksā kompensāciju, un kompensācijas apmēru.

2. Rezerves karavīrs, kas piedalās militārajās mācībās, atkarībā no dienesta pakāpes par vienu dienu saņem kompensāciju 5 % apmērā no mēneša bāzes algas, kas noteikta profesionālā dienesta karavīram ar līdzvērtīgu dienesta pakāpi. Ja līdzvērtīgai dienesta pakāpei noteiktas vairākas mēnešalgas bāzes kategorijas, kompensāciju aprēķina no karavīra II kategorijas mēneša bāzes algas.

3. Kopējo kompensācijas apmēru rezerves karavīram nosaka, reizinot kompensācijas apmēru par vienu dienesta dienu ar dienesta dienu skaitu.

4. Vienības komandieris nosaka un uzskaita militāro mācību dienas, par kurām rezerves karavīram izmaksājama kompensācija.

5. Rezerves karavīram kompensāciju izmaksā ar pārskaitījumu karavīra norādītajā bankas kontā mēneša laikā pēc militārajām mācībām.

6. Latvijas pilsonim, kurš brīvprātīgi pieteicies dienestam Nacionālo bruņoto spēku rezervē un piedalās militārajā apmācībā, izmaksā kompensāciju tādā pašā apmērā un kārtībā, kādā to izmaksā rezerves karavīram, kurš piedalās militārajās mācībās.

7. Atzīt par spēku zaudējušiem Ministru kabineta 2007. gada 20. novembra noteikumus Nr. 780 "Noteikumi par kārtību, kādā izmaksājama kompensācija uz militārajām mācībām iesauktajiem rezerves karavīriem, un kompensācijas apmēru" (Latvijas Vēstnesis, 2007, 188. nr.; 2016, 159. nr.).

Ministru prezidents Māris Kučinskis

Aizsardzības ministrs Raimonds Bergmanis